b'\n_START_ARTICLE_\nSalmonelioz\xc4\x97\n_START_SECTION_\nEtiologija\n_START_PARAGRAPH_\nSalmonel\xc4\x97s priklauso Enterobacteriaceae \xc5\xa1eimai. Tai judan\xc4\x8dios G (-) (Gram neigiamos) lazdel\xc4\x97s. Spor\xc5\xb3, kapsuli\xc5\xb3 nesudaro. Labiausiai paplit\xc4\x99 S. Typhimurium, S. derby, S.infantis, S.enteritidis._NEWLINE_Salmonel\xc4\x97s atsparios i\xc5\xa1orinei aplinkai (vandenyje i\xc5\xa1b\xc5\xabna gyvybingos 2 m\xc4\x97n., dirvo\xc5\xbeemyje 4-5 m\xc4\x97n., kambario dulk\xc4\x97se 3 m\xc4\x97n., sausose i\xc5\xa1matose 2-4 metus). M\xc4\x97sos produktuose gali daugintis (esti mikrobai ir j\xc5\xb3 toksinai) net ma\xc5\xbeesn\xc4\x97je nei kambario temperat\xc5\xabroje. Jautrios dezinfekcin\xc4\x97ms med\xc5\xbeiagoms. M\xc4\x97s\xc4\x85 virinti reikia ne ma\xc5\xbeiau 2 val. (mikrobai \xc5\xbe\xc5\xabna esant 60\xc2\xa0\xc2\xb0C, o toksinai\xc2\xa0\xe2\x80\x93 atsparesni).\n_START_SECTION_\nEpidemiologija\n_START_PARAGRAPH_\nInfekcijos \xc5\xa1altinis\xc2\xa0\xe2\x80\x93 naminiai gyvuliai (kiaul\xc4\x97s, karv\xc4\x97s, kat\xc4\x97s, \xc5\xa1unys, pauk\xc5\xa1\xc4\x8diai\xc2\xa0\xe2\x80\x93 daugiausia S. enteritidis), laukiniai \xc5\xbev\xc4\x97rys, grau\xc5\xbeikai (pel\xc4\x97s, \xc5\xbeiurk\xc4\x97s\xc2\xa0\xe2\x80\x93 S. typhimurium), \xc5\xbeuvys, vandens pauk\xc5\xa1\xc4\x8diai (antys, \xc5\xbe\xc4\x85sys). Salmonel\xc4\x97s randamos j\xc5\xb3 \xc5\xbearnyne. \xc5\xbdmogus, kaip infekcijos \xc5\xa1altinis, turi reik\xc5\xa1m\xc4\x97s daugiausia vaikams (ypa\xc4\x8d jaunesniems). Ypa\xc4\x8d pavojingi tie, kurie i\xc5\xa1skiria mikrobus (bakterij\xc5\xb3 ne\xc5\xa1iotojai): m\xc4\x97sos pramon\xc4\x97s, maitinimo \xc4\xafstaig\xc5\xb3 darbuotojai. Galima u\xc5\xbesikr\xc4\x97sti nuo personalo ar vaik\xc5\xb3 (per ne\xc5\xa1varias rankas). Naujagimiui infekcijos \xc5\xa1altinis gali b\xc5\xabti motina.\n_START_SECTION_\nPatogenez\xc4\x97\n_START_PARAGRAPH_\nMikrobai su toksinu patenka \xc4\xaf skrand\xc4\xaf (\xc4\x8dia gali b\xc5\xabti ir sunaikinti), po to \xc4\xaf \xc5\xbearnyn\xc4\x85, patenka \xc4\xaf pilvo limfmazgius --> juose dauginasi (tai atitinka infekcin\xc4\xaf period\xc4\x85) --> \xc5\xbe\xc5\xabvant bakterijoms atsipalaiduoja toksinas, jis sukelia organizmo intoksikacij\xc4\x85, ple\xc4\x8dia kraujagysles, skatina drusk\xc5\xb3 ir vandens pa\xc5\xa1alinim\xc4\x85 ir sukelia sekrecin\xc4\x99 diar\xc4\x97j\xc4\x85 (viduriavim\xc4\x85). Kadangi salmonel\xc4\x97s gerai i\xc5\xa1silaiko makrofaguose, galimi recidyvai, ilga persistencija, l\xc4\x97tinis ne\xc5\xa1iojimas._NEWLINE_Kartais bakterijos i\xc5\xa1 \xc5\xbearnyno gali patekti \xc4\xaf krauj\xc4\x85 bei kitus organus. Tokiu atveju negydant liga gali baigtis mirtimi.\n_START_SECTION_\nKlinika\n_START_PARAGRAPH_\nInkubacinis periodas\xc2\xa0\xe2\x80\x93 kelios valandos (6-13)\xc2\xa0\xe2\x80\x93 kelios dienos (5-7) u\xc5\xbesikr\xc4\x97tus kontaktiniu keliu._NEWLINE_Tipin\xc4\x97s formos:_NEWLINE_Gastrointestinin\xc4\x97 forma (da\xc5\xbeniausia). Jos sindromai labai \xc4\xafvair\xc5\xabs._NEWLINE_Vaikams >3 met\xc5\xb3 da\xc5\xbenai b\xc5\xabna \xc5\xabmi prad\xc5\xbeia ir gastrito po\xc5\xbeymiai: pakartotinis v\xc4\x97mimas, pakyla temperat\xc5\xabra (38-40\xc2\xb0C), bendras silpnumas, pilvo skausmai, lie\xc5\xbeuvis apveltas, sausokas, galima saikingai i\xc5\xa1reik\xc5\xa1ta eksikoz\xc4\x97 (skys\xc4\x8di\xc5\xb3 praradimas). Da\xc5\xbenai po gastritinio sindromo b\xc5\xabna gastroenteritas:\xc2\xa0\xe2\x80\x93 gastrito po\xc5\xbeymiai + gausus viduriavimas skystomis \xc5\xbealiomis dvokian\xc4\x8diomis i\xc5\xa1matomis, priepuoliniai pilvo skausmai); kai kuriems neurotoksikoz\xc4\x97 (kar\xc5\xa1\xc4\x8diavimas, s\xc4\x85mon\xc4\x97s netekimas, traukuliai, endotoksinis \xc5\xa1okas\xc2\xa0\xe2\x80\x93 krinta kraujosp\xc5\xabdis, cianoz\xc4\x97 (m\xc4\x97lynuoja), \xc5\xa1altos gal\xc5\xabn\xc4\x97s)._NEWLINE_Sunkesn\xc4\x97 ligos eiga b\xc5\xabna k\xc5\xabdikiams, ma\xc5\xbeiems vaikams, pagyvenusiems \xc5\xbemon\xc4\x97ms bei asmenims su nusilpusia imunine sistema.'